รมว.แรงงาน นำทีมไทยแลนด์ เยี่ยมคนงานเก็บผลไม้ป่า ดูแลคุณภาพชีวิตแรงงานไทย
นายสุชาติ ชมกลิ่น รัฐมนตรีว่าการกระทรวงแรงงาน นำทีมบุคลากรกระทรวงแรงงาน กระทรวงสาธารณสุข และสถานเอกอัครราชทูต ณ กรุงเฮลซิงกิ กระทรวงการต่างประเทศ ในนามทีมประเทศไทย เข้าเยี่ยมชมการเก็บผลไม้ป่าของคนงานไทยในเมืองแตโวรา (Tervola) ประเทศฟินแลนด์ พร้อมมอบอาหารแห้งเพื่อเป็นขวัญกำลังใจแก่แรงงานไทยที่เดินทางมาเก็บผลไม้ป่า ซึ่งมีรายได้เฉลี่ยนับแสนบาท ซึ่งการนำทีมบุคลากรแต่ละหน่วยงานได้เข้าให้ความรู้เกี่ยวกับการดูแลสุขภาพแก่แรงงานไทย เนื่องจากอาชีพเก็บผลไม้ป่าบางครั้งต้องมีโรคจากการถูกยุง เห็บ แมลงในป่ากัด แรงงานจึงต้องได้รับการดูแลทางด้านสาธารณสุข มีหลักประกันสุขภาพ นายสุชาติ กล่าวว่า แรงงานไทยทุกคนที่มาทำงานในต่างประเทศ ส่วนใหญ่เป็นเสาหลักของครอบครัวตั้งใจมาทำงานหาเงินส่งกลับให้ครอบครัวที่ประเทศไทย ซึ่งแต่ละปีมีรายได้ส่งกลับเพื่อพัฒนาประเทศเป็นจำนวนมาก จากการเดินทางเข้าเยี่ยมแรงงานไทยที่มาเก็บผลไม้ป่าในประเทศฟินแลนด์ ได้พบปะพูดคุยสอบถามความเป็นอยู่ เนื่องจากแรงงานไทยต้องจากบ้านมาทำงานในต่างแดน จึงต้องได้รับการดูแลเพื่อให้สามารถเข้าถึงสิทธิทั้งด้านประกันสุขภาพหากเจ็บป่วยก็จะได้รับการดูแลอย่างเหมาะสม ซึ่งกระทรวงแรงงานได้เร่งเจรจาผลักดันเพื่อให้ได้รับความคุ้มครองตามกฎหมาย มีสวัสดิการและสิทธิประโยชน์ และมีคุณภาพชีวิตที่ดียิ่งขึ้นในปี 2564 และปี 2565 กระทรวงแรงงานได้มีการจัดส่งแรงงานไทยมาทำงานในฟินแลนด์จำนวน รวมทั้งสิ้น 7,902 คน ส่วนใหญ่เป็นกลุ่มเกษตรกร คนเก็บผลไม้ป่า คนงานในฟาร์ม คนทำสวน รองลงมาเป็นกุ๊ก พ่อครัวอาหารไทย ซึ่งในแต่ละปีแรงงานเหล่านี้สามารถสร้างรายได้กลับเข้าสู่ประเทศปีละไม่ต่ำกว่า 700 ล้านบาท